

**Gjeldsproblemene øker mest i Rogaland**– **18.000 rogalendinger har betalingsvansker**

**Stadig flere personer på Sør-Vestlandet sliter med betalingsproblemer. Rogaland har den mest negative utviklingen på landsbasis. I overkant av 18.000 rogalendinger står for øyeblikket oppført med betalingsanmerkning.**

Det kommer frem i Lindorffanalysen, som viser i hvilken grad nordmenn gjør opp gjelden sin. Analysen gir en oversikt over utviklingen innen betalingsanmerkninger; inkassokrav som ikke er betalt, etter gjentatte purringer. Alle tall gjelder for første kvartal 2017, sammenlignet med tilsvarende periode i fjor.

**Forverret situasjon i Rogaland**
Oljefylkene har den største økningen i antall personer med betalingsanmerkning, med Rogaland i spissen, etterfulgt av Vest-Agder og Hordaland.

I Rogaland har 18.151 personer betalingsanmerkning i første kvartal, noe som er en økning på 4,2 prosent fra samme kvartal i fjor. På landsbasis står 254.429 personer oppført med en slik anmerkning – en økning på 0,4 prosent.

Antall anmerkninger øker i en rekke fylker, også i Rogaland. Rogalendinger har nå 88.029 slike merknader, noe som er en økning på 8,9 prosent. Kun Vest-Agder har en høyere vekst på dette området. Totalt har nordmenn fått 2,4 prosent flere anmerkninger det siste året.

**Utflating i arbeidsledigheten skaper optimisme**
– Betalingsutfordringene på Sør-Vestlandet har tiltatt de siste årene, som en følge av oljenedturen, hvor konsekvensen har vært høyere arbeidsledighet. Det er en klar sammenheng mellom økonomiske problemer og det å stå uten jobb. Veksten i arbeidsledigheten har flatet ut, men antall personer med betalingsanmerkning øker videre på Sør-Vestlandet, spesielt i Rogaland. Årsaken er at det tar tid før bortfall av inntekt resulterer i en anmerkning, sier Anette Willumsen, administrerende direktør i Lindorff.

– Nå er det imidlertid flere piler som peker i riktig retning. Arbeidsledigheten ser ut til å stabilisere seg, og i første kvartal økte oljeinvesteringene etter et sammenhengende fall på tretten kvartaler. Utviklingen innebærer at gjeldsøkningen i Rogaland trolig vil avta i løpet av året, sier hun.

**Rogalendinger er tradisjonelt gode betalere**
Videre viser Lindorffanalysen at det er store regionale forskjeller.

– På landsbasis er det et sammensatt bilde av gjeldsproblemene. Historisk sett har Rogaland og de andre oljefylkene landets «beste» betalere, fordi andelen av innbyggere med anmerkninger er lavere her enn i de fleste andre fylker. Før oljeprisfallet var det gode tider, og det gjenspeiles i statistikken. Så økte betalingsutfordringene på Sør-Vestlandet, mens situasjonen har vært om lag uendret eller avtagende i andre deler av landet de tre siste årene, sier Willumsen.

– For øyeblikket er det snakk om en regional utjevning. Fylker som tradisjonelt har en høy andel innbyggere med betalingsvansker, gjør det bedre – for eksempel fylker i nord. I fylker som ikke har pleid å slite så mye med gjeldsproblemer, ser vi motsatt trend. Blant annet gjør Rogaland og Hordaland det dårligere i denne statistikken, sier hun.

**Rogalendinger skylder 2,5 milliarder kroner**Totalt opplever også fylket en betydelig økning når det gjelder utestående beløp. Til sammen har rogalendinger anmerkninger til en verdi av 2,5 milliarder kroner – en økning på 8,7 prosent, som er betraktelig mer enn i de fleste andre fylker og resten av oljebeltet. Til sammen øker beløpene med 3,4 prosent på landsbasis.

De rundt 18.000 rogalendingene som står oppført med betalingsanmerkninger skylder i snitt 136.976 kroner hver i første kvartal. Det er en økning på 4,4 prosent sammenlignet med tilsvarende periode i fjor.

**Hva er en betalingsanmerkning?**

* Inkassosak som ikke er betalt, etter flere purringer
* Registreres hos kredittopplysningsbyråene
* Kan medføre avslag på søknad om bla. bil- og boliglån og kreditt
* Slettes når man gjør opp

**Utviklingen i betalingsanmerkninger – oversikt per fylke**

Tall for første kvartal 2017, med prosentvis endring fra første kvartal 2016.

**ANTALL PERSONER MED BETALINGSANMERKNING:**



**ANTALL BETALINGSANMERKNINGER:**



*Kilde: Lindorffanalysen #2, 2017.*

**Kontaktinformasjon**
Stig Inge Eikemo, kommunikasjonsdirektør i Lindorff, stig-inge.eikemo@lindorff.com, mob. 90070384
Lene Kallum, kommunikasjonssjef i Lindorff, lene.kallum@lindorff.com, mob. 99107900